สกรัมฮอนด้า ทบทวนนำเข้า
เอกชนจี้รัฐบาลทบทวนฮอนด้านำเข้ารถยนต์ กศอ.อนุมัติละเลงงบ 2,000 ล้าน ฟื้นความเชื่อมั่น
22 ธ.ค. 2554

เอกชนจี้รัฐบาลทบทวนฮอนด้านำเข้ารถยนต์ กศอ.อนุมัติละเลงงบ 2,000 ล้าน ฟื้นความเชื่อมั่น 
นายกิตติรัตน์ ณ ระนอง รองนายกรัฐมนตรีและ รมว.พาณิชย์ เรียกประชุมคณะกรรมการเพื่อให้ความช่วยเหลือ ฟื้นฟู เยียวยาผู้ได้รับผลกระทบจากสถานการณ์อุทกภัยด้านเศรษฐกิจ อุตสาหกรรม และความเป็นอยู่ของประชาชน (กศอ.) ปรากฏว่า ในที่ประชุมผู้แทนเอกชนได้เรียกร้องให้รัฐบาลทบทวนและจำกัดโควตาการนำเข้ารถยนต์สำเร็จรูปของค่ายรถยนต์ฮอนด้าที่ถูกน้ำท่วม 




นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) กล่าวว่า การให้ฮอนด้านำเข้ารถยนต์ได้เท่ากับจำนวนที่ผลิตได้ในปีที่แล้ว หรือนำเข้าได้ 100% ไม่เป็นธรรมกับค่ายรถยนต์รายอื่นๆ เพราะแม้ค่ายรถยนต์เหล่านั้นจะไม่ถูกน้ำท่วมโรงงาน แต่ผู้ผลิตชิ้นส่วนได้รับผลกระทบ ส่งผลให้กำลังการผลิตเหลือ 20-30% เท่านั้น
ที่ประชุม กศอ.จึงมอบหมายให้กระทรวงอุตสาหกรรม โดยสำนักงานเศรษฐกิจอุตสาห กรรม (สศอ.) ทบทวนเรื่องนี้ เช่น การกำหนดโควตานำเข้ารถยนต์ของฮอนด้าในแต่ละช่วงให้อยู่ในระดับใกล้เคียงกับกำลังการผลิตของค่ายรถยนต์อื่นๆ ที่ผลิตได้ในแต่ละช่วง ก่อนที่กำลังการผลิตของค่ายรถยนต์อื่นๆ จะกลับสู่ระดับปกติในเดือน มี.ค. 2555 
นพ.วรรณรัตน์ ชาญนุกูล รมว.อุตสาหกรรม กล่าวว่า กศอ.อนุมัติงบฟื้นฟูภาคอุตสาหกรรม วงเงิน 2,833 ล้านบาท และจะเสนอให้คณะกรรมการเพื่อให้ความช่วยเหลือ ฟื้นฟู เยียวยาผู้ได้รับผลกระทบจากสถานการณ์อุทกภัย (กฟย.) พิจารณากลั่นกรองต่อไป
สำหรับงบฟื้นฟูที่ได้รับอนุมัติ เป็นงบที่ใช้ฟื้นฟูและสร้างความเชื่อมั่นให้นักลงทุนทั้งในและต่างประเทศของสำนักงานคณะกรรมการส่งเสริมการลงทุน 2,000 ล้านบาท เพื่อใช้การจัดสัมมนานักลงทุน โรดโชว์ ซื้อโฆษณาสื่อชั้นนำของโลก และงบคลินิกอุตสาหกรรม 500 ล้านบาท